作者:王千秋
標題:沁園春
內容:豆蔻嬌春，煙花羞暖，物華漸嘉。也不須鶯怨，桃封絳萼，也不須蜂恨，蘭鬱金芽。料是東君，都將和氣，分付清豐詩禮家。充閭慶，有青氈事業，丹鳳才華。乘槎。早上雲霞。侍祠甘泉瞻羽車。試笑憑熊軾，嘉禾合穗，進思魚鑰，菡萏駢花。蕭寇勳名，龔黃模樣，入拜行趨堤上沙。今宵裡，且觥船滿棹，醉帽敧斜。